
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže konflikt medzi Sudánskymi ozbrojenými silami a Jednotkami rýchlej podpory sa vystupňoval do najväčšej humanitárnej krízy na svete, pričom pomoc potrebuje viac ako 33 miliónov ľudí vrátane 16 miliónov detí a milióny ľudí trpia hladom a čelia vysídľovaniu;
B.	keďže Jednotky rýchlej podpory obliehajú Al-Ubajjid a údajne pripravujú bezprostrednú pozemnú ofenzívu; keďže medzinárodní aktéri varujú pred rizikom masových zverstiev v Al-Ubajjide, ktoré hrozia 500 000 civilistom;
C.	keďže nezávislá vyšetrovacia misia OSN zistila, že obsadenie mesta al-Fášir Jednotkami rýchlej podpory nieslo znaky genocídy, a varuje pred ďalšími vojnovými zločinmi; keďže znásilňovanie a iné formy sexuálneho násilia sa používajú ako vojnové zbrane;
D.	keďže útoky dronov na Al-Ubajjid usmrtili civilistov, zničili v meste prístup k energii a pohonným hmotám, obmedzili dodávky vody a narušili prístup k životne dôležitým potrebám; keďže sudánsky systém zdravotnej starostlivosti kolabuje;
E.	keďže dôveryhodné správy naznačujú vonkajšiu podporu Jednotiek rýchlej podpory, a to aj prostredníctvom zahraničných vojenských dodávateľov a transferu vojenského vybavenia v rozpore so zbrojným embargom OSN;
1.	čo najdôraznejšie odsudzuje vojnové zločiny a zločiny proti ľudskosti páchané v Sudáne, najmä pokračujúce obliehanie Al-Ubajjidu Jednotkami rýchlej podpory, a trvá na tom, aby medzinárodné spoločenstvo zabránilo opakovaniu masakry, ku ktorej došlo v al-Fášire, a prinútilo Jednotky rýchlej podpory ukončiť obliehanie Al-Ubajjidu;
2.	naliehavo vyzýva všetky bojujúce strany, aby nastolili prímerie, dodržiavali medzinárodné humanitárne právo a okamžite ukončili všetky útoky proti civilnému obyvateľstvu vrátane sexuálneho násilia a núteného hladovania;
3.	vyzýva EÚ, aby urýchlene zvýšila humanitárnu podporu Sudánu, a to aj pre obete sexuálneho násilia, osoby, ktoré trpia hladom, vnútorne vysídlené osoby a utečencov; požaduje priame financovanie stredísk reakcie na núdzové situácie a iných miestnych organizácií v prvej línii; zdôrazňuje, že je potrebné, aby humanitárne koridory zabezpečili evakuačné trasy pre civilistov, ako aj prístup humanitárnej pomoci cez líniu konfliktu a cez hranice do Al-Ubajjidu;
4.	naliehavo vyzýva EÚ, aby sa pridala k Africkej únii a OSN v ich snahe zapojiť bojujúce strany do nastolenia prímeria a podporiť mierový proces pod civilným vedením; vyzýva EÚ, aby uvalila cielené sankcie na subjekty a jednotlivcov zodpovedných za vojnové zločiny v Sudáne;
5.	odsudzuje všetky vonkajšie zásahy, ktoré podnecujú vojnu; naliehavo vyzýva všetky štáty vrátane Spojených arabských emirátov, aby zastavili financovanie, dodávky zbraní či inú podporu Jednotiek rýchlej podpory; naliehavo vyzýva ESVČ a Radu, aby uložili sankcie jednotlivcom, subjektom, vonkajším podporovateľom a súkromným bezpečnostným spoločnostiam, ako je Global Security Services Group, za porušovanie zbrojného embarga OSN a aby spolupracovali s Bezpečnostnou radou OSN na rozšírení embarga na celý Sudán;
6.	požaduje vyvodenie zodpovednosti voči všetkým páchateľom a vyzýva na nezávislé vyšetrovanie údajných vojnových zločinov; naliehavo vyzýva EÚ, aby finančne a politicky podporila toto úsilie, naliehala na rozšírenie jurisdikcie Medzinárodného trestného súdu na celý Sudán, podporila mandát vyšetrovacej misie OSN a zvážila zaradenie Jednotiek rýchlej podpory do zoznamu teroristov, ktorý zostavila EÚ;
7.	poveruje svoju predsedníčku, aby postúpila toto uznesenie Rade, Komisii, sudánskym orgánom, Africkej únii a generálnemu tajomníkovi OSN.

